五哀詩 故國子博士郭公
作者：王禹偁
朝代：宋

paragraphs: 汾陽飽經術，賦性甚坦率。
在昔舉神童，廣場推傑出。
尚書誦在口，何論落自筆。
總角取科名，弱冠紆纓紱。
早佐湘陰幕，漢鼎入周室。
失志罷屠龍，佯狂遂捫蝨。
周行亦黽勉，吏隠多放逸。
滑稽東方朔，圖畫王摩詰。
古文識科斗，奧學辨萍實。
字窮蒼頡本，篆證陽冰失。
王績醉爲鄉，伯倫居無匹。
俸錢乏一囊，宦路從三黜。
朱衣多不著，白髮仍慵櫛。
漸老覊旅年，方見昇平日。
忽以伎術召，此意殊鬰鬰。
放口忤無鬚，何門求造膝。
遁逃終見捕，譴逐道中卒。
遺孤落閭閻，荒冢鳴蟋蟀。
手澤漸難求，誰家耀箱帙。
投弔焚此詩，九原應有物。